b'\n_START_ARTICLE_\nMiroslav Pavi\xc4\x87\n_START_PARAGRAPH_\nMiroslav Pavi\xc4\x87 (Slakovci, 25. sije\xc4\x8dnja 1946.), trener Sloge iz \xc5\xa0titara._NEWLINE_\xc5\xa0iroj javnosti bio je potpuno nepoznat sve do 22. prosinca 2006. kada je dobio trofej Fair-Play u izboru najboljih sporta\xc5\xa1a Hrvatske koji vode Sportske novosti, a glasa veliki broj sportskih novinara iz raznih medija od televizije, novina do radio postaja. Nagradu su mu dodijelio stru\xc4\x8dni sto\xc5\xbeer sastavljen od istaknutih li\xc4\x8dnosti poput Slavena Bili\xc4\x87a, Gordana Ko\xc5\xbeulja, Klaudije Bubalo i ostalih._NEWLINE_Nagrada mu je dodijeljena jer je u posljednjem kolu 1. \xc5\xbeupanijske nogometne lige Vukovarsko-srijemske \xc5\xbeupanije, sezone 2005./06. njegova Sladorana iz \xc5\xbdupanje nakon ve\xc4\x87 osiguranog prvog mjesta u ligi morala pustiti utakmicu Tomislavu iz Cerne kojemu su bodovi bili potrebni da bi ostali u ligi. Naredba je stigla iz Uprave kluba, od predsjednika Milana Jankovi\xc4\x87a. Pavi\xc4\x87 je to odbio, te rekao igra\xc4\x8dima da moraju pobijediti \xc5\xa1to se kasnije i dogodilo (3:0). Dan kasnije uru\xc4\x8den mu je otkaz. Nakon \xc5\xa1to se preko dobivenog trofeja za Fair-Play saznalo za poku\xc5\xa1aj namje\xc5\xa1taljki predsjednik NK Sladorane, Milan Jankovi\xc4\x87 ka\xc5\xbenjen je sa 2 godine zabrane obna\xc5\xa1anja nogometnih du\xc5\xbenosti.'